# Estrela de flor blava

L'estrela de flor blava (Galatella sedifolia) és una espècie de planta amb flors del gènere Galatella dins la família de les asteràcies (Asteraceae). És una planta nativa dels biomes temperats d'Europa, des de Portugal fins a la Rússia europea i el Caucas.
Addicionalment pot rebre els noms de fadrins, fadrins i fadrines, flor de viuda, flors de viuda, indiana, indianes i margaridera blava.

## Descripció

És una mata verda grisenca, amb tiges erectes d'entre 15-25 cm, ramificades a la part superior. Les fulles inferiors són espatulades, amb tres nervis translúcids que acaben en sengles dents i que estan presents ja a l'hivern, desapareixent generalment quan la planta floreix, al llarg de la tija altres molt estretament lanceolades, amb puntets glandulosos i vores una mica enrotllades. Les flors d'estiu i tardor, són ligulades a la perifèria, de bell color blau, separades entre si i poc nombroses, les internes són tubulars i grogues, també poc nombroses. Creixen a l'extrem de les tiges, solitàries o en grups, a l'interior d'unes "copes" llargues i estretes.

## Taxonomia

Aquesta espècie va ser publicada per primer cop l'any 1753, sota el nom d'Aster sedifolius al segon volum de l'obra Species Plantarum del botànic suec Carl von Linné (1707-1778). Però l'any 2003 les anàlisis filogenètiques van portar al botànic suís Werner Greuter a moure aquest tàxon al gènere Galatella amb el nom de Galatella sedifolia, aquest canvi va ser publicat a la revista Willdenowia: Annals of the Botanic Garden and Botanical Museum Berlin.

### Subespècies

Dins d'aquesta espècie es reconeixen les subespècies següents :
* Galatella sedifolia subsp. dracunculoides (Lam.) Greuter
* Galatella sedifolia subsp. illyrica (Murb.) Greuter
* Galatella sedifolia subsp. sedifolia

### Sinònims

El següent nom científic és sinònims homotípic de Galatella sedifolia:
* Aster sedifolius L.

## Referències

* 1 2 «estrela de flor blava». Noms de plantes. Corpus de fitonímia catalana. TERMCAT, Centre de Terminologia. [Consulta: 1r setembre 2024].
* 1 2 3 4 «Galatella sedifolia (L.) Greuter» (en anglès). Plants of the World Online. Royal Botanic Gardens. Kew. [Consulta: 1r setembre 2024].
* ↑ García Muñoz, B. Plantas de Ávila, mi ciudad. Ávila:Obra Social Caja de Ávila, 2004. ISBN 84-96264-09-2.
* ↑ «Aster sedifolius L.» (en anglès). International Plant Names Index, The Royal Botanic Gardens, Kew, Harvard University Herbaria & Libraries and Australian National Botanic Gardens. [Consulta: 1r setembre 2024].
* ↑ Linné, 1753, p. 874.
* ↑ Greuter, 2003, p. 47.

## Bibliografia

* von Linné, Carl. Species plantarum, exhibentes plantas rite cognitas ad genera relatas, cum differentiis specificis, nominibus trivialibus, synonymis selectis, locis natalibus, secundum systema sexuale digestas (en llatí). vol. 2. Estocolm: Laurentius Salvius, 1753.
* Greuter, Werner «The Euro Med treatment of Astereae (Compositae) — generic concepts and required new names» (en anglès). Willdenowia, vol. 33, n. 1, pàg. 45-47. DOI: 10.3372/wi.33.33103.

## Enllaços externs

* http://www.igarden.com.au/plant-type.jsp?id=249&t=Aster
* http://rbg-web2.rbge.org.uk/cgi-bin/nph-readbtree.pl/dataset=/parent=/filename=feout/SID=3632.1281777094?goto=51&GENUS_XREF=Aster
* http://www.biolib.cz/en/taxon/id193740/